b'\n_START_ARTICLE_\nAmeri\xc4\x8dki jazavac\n_START_SECTION_\nTaksonomija\n_START_PARAGRAPH_\nAmeri\xc4\x8dki jazavac \xc4\x8dlan je porodice Mustelidae, raznolike porodice zvijeri koja tako\xc4\x91er uklju\xc4\x8duje lasice, tvorove i gorsku kunu. Ameri\xc4\x8dki jazavc pripada jednoj od tri potporodice jazavaca. Najbli\xc5\xbei srodnik ameri\xc4\x8dkog jazavca jest prapovijesni Chamitataxus._NEWLINE_Priznate vrste jesu: Taxidea taxus jacksoni, koju pronalazimo unutar zapadnog dijela regije Velikih jezera; Taxidea taxus jeffersoni, na zapadnoj obali Kanade i Sjedinjenih Ameri\xc4\x8dkih Dr\xc5\xbeava; i Taxidea taxus berlandieri, na jugozapadnom dijelu Sjedinjenih Ameri\xc4\x8dkih dr\xc5\xbeava i sjevernom Meksiku.\n_START_SECTION_\nObilje\xc5\xbeja\n_START_PARAGRAPH_\nAmeri\xc4\x8dki jazavac posjeduje ve\xc4\x87inu karakteristi\xc4\x8dnih obilje\xc5\xbeja koje su zajedni\xc4\x8dke svim jazavcima; zdepast i nizak s kratkim, mo\xc4\x87nim udovima (prednji udovi oboru\xc5\xbeani su velikim kand\xc5\xbeama, do 5 centimetara duljine) i naro\xc4\x8ditim oznakama na glavi. Mu\xc5\xbejaci su zna\xc4\x8dajno ve\xc4\x87i od \xc5\xbeenki, mjere\xc4\x87i duljinu od 60 do 75 centimetara, s prosje\xc4\x8dnom te\xc5\xbeinom od 9 kilograma, dok \xc5\xbeenke te\xc5\xbee do 7 kilograma. Zapadne podvrste, poput T. t. jeffersoni, te\xc5\xbei su od svojih ju\xc5\xbenih ro\xc4\x91aka. U jesen, kada je hrane u izobilju, odrasle mu\xc5\xa1ke jedinke mogu prije\xc4\x87i te\xc5\xbeinu od 11.5 kilograma._NEWLINE_Izuzev glave, ameri\xc4\x8dki jazavac prekriven je sijedim, srebrnkastim i grubim krznom. Trokutasto lice ameri\xc4\x8dkog jazavca pokazuje naro\xc4\x8dite crne i bijele oznake, sa sme\xc4\x91im i crnim oznakama na obrazima i bijelom prugom koja se pru\xc5\xbea od nosa do baze glave. Kod podvrste T. t. berlandieri, bijela oznaka pru\xc5\xbea se \xc4\x8ditavom duljinom tijela, do baze repa.\n_START_SECTION_\nPona\xc5\xa1anje i prehrana\n_START_PARAGRAPH_\nAmeri\xc4\x8dki je jazavac samotna \xc5\xbeivotinja ve\xc4\x87i dio godine. Hrani se tekunicama, mi\xc5\xa1evima i ostalim manjim sisavcima, \xc4\x8desto kopaju\xc4\x87i u potjeri za plijenom u njihove jazbine, a ponekad zatvaraju\xc4\x87i ulaske jazbina predmetom. Tako\xc4\x91er se hrane pticama, zmijama i kukcima. Ve\xc4\x87inom su aktivni no\xc4\x87u, no ponekad su aktivni i tijekom dana. Ne hiberniraju, no postaju manje aktivni tijekom zime. Ameri\xc4\x8dki jazavac mo\xc5\xbee provesti ve\xc4\x87i dio zime u stadijima obamrlosti koji traju oko 29 sati. Tijekom toplijih dana izlaze iz jazbine._NEWLINE_Ameri\xc4\x8dki jazavci ponekad \xc4\x87e stvoriti simbioti\xc4\x8dku vezu s kojotima. Kojoti nisu u\xc4\x8dinkoviti pri kopanju u potrazi za glodavcima i tjeranju istih iz njihovih jazbina, no u\xc4\x8dinkoviti su u njihovoj potjeri iznad tla. S druge strane, jazavci nisu dobri i brzi trka\xc4\x8di, ali su veoma u\xc4\x8dinkoviti u kopanju. Kada love zajedno, plijenu ostavljaju malo mjesta za bijeg.\n_START_SECTION_\nRazmno\xc5\xbeavanje\n_START_PARAGRAPH_\nU pravilu samotne \xc5\xbeivotinje, ameri\xc4\x8dki \xc4\x87e jazavci pro\xc5\xa1iriti granice svog teritorija u potrazi za partnerom tijekom sezone parenja. Mu\xc5\xbejaci se mogu pariti s ve\xc4\x87im brojem \xc5\xbeenki. Parenje se odvija tijekom ljeta, no implantacija je zaka\xc5\xa1njela i mladun\xc4\x8dad se koti u podzemnoj jazbini tijekom kasne zime. Okot u pravilu broji od jednog do pet mladunaca.'